2. ปัจจัยความเสี่ยง

ปัจจัยเสี่ยงที่มีนัยสำคัญซึ่งเป็นทั้งปัจจัยภายนอกและปัจจัยภายในที่อาจมีผลกระทบต่อการดำเนินงานของบริษัทสรุปได้ดังนี้

2.1 ความเสี่ยงด้านการตลาดและการแข่งขัน

เนื่องจากธุรกิจให้บริการรถเช่าเพื่อใช้ในการดำเนินงานเป็นธุรกิจหลักของบริษัท
เป็นธุรกิจที่มีผู้ประกอบการทั้งที่เป็นสถาบันการเงินและผู้ประกอบการที่เป็นธุรกิจที่เกี่ยวข้อง เช่น
ผู้แทนจำหน่ายรถยนต์ ธุรกิจด้านบริการของผู้ผลิตรถยนต์ ที่มีเงินทุนจำนวนมากจากต่างประเทศ
ให้ความสนใจในธุรกิจนี้เป็นจำนวนมาก ทำให้มีการแข่งขันสูงในอุตสาหกรรมนี้
โดยเฉพาะการแข่งขันด้านราคา ซึ่งอาจส่งผลให้ผลตอบแทนของแต่ละบริษัทลดลง

เพื่อลดความเสี่ยงดังกล่าว
บริษัทจึงเน้นหาตลาดที่มีความต้องการเฉพาะโดยมีการเพิ่มมูลค่าของสินค้าและบริการให้แตกต่างมากขึ้นและเพิ่มการให้บริการหลังการขายอย่างมีคุณภาพ
รวมทั้งได้นำระบบคอมพิวเตอร์ที่ทันสมัยและมีประสิทธิภาพในการบริหารจัดการ Integrated
Rental Information Management System มาใช้
เพื่อตอบสนองความต้องการของลูกค้ากลุ่มเป้าหมายขนาดกลาง และขนาดใหญ่ที่มีฐานะการเงินมั่นคง
มีศักยภาพในการชำระค่าเช่าตรงตามกำหนดเวลา และให้ความสำคัญของการบริการหลังการขาย
มากกว่าเรื่องราคา

2.2 ความเสี่ยงด้านการบริหารทรัพย์สินที่หมดอายุสัญญาให้เช่า

จากการที่บริษัทประกอบธุรกิจให้ “เช่า”
ทรัพย์สินในลักษณะสัญญาเช่าดำเนินงานแก่ผู้ประกอบการที่เป็นนิติบุคคล
โดยมีระยะเวลาเช่าอยู่ระหว่าง 3 – 5 ปี ซึ่งภายหลังจากครบกำหนดสัญญาเช่า
ทรัพย์สินส่วนใหญ่จะถูกจำหน่ายออกไป
บริษัทอาจพิจารณาสภาพทรัพย์สินดังกล่าวเพื่อเก็บไว้ให้เช่าระยะสั้นต่อไปอีก 1 ปี
หลังจากนั้นจึงจำหน่ายออกไปโดยผ่านบริษัทประมูลที่มีความน่าเชื่อถือ ทำให้ได้ราคาขายที่ดี

โดยเฉพาะในช่วง 1-2
ปีที่ผ่านมาราคารถยนต์ใช้แล้วได้รับผลกระทบจากนโยบายคืนภาษีสำหรับรถยนต์คันแรกเป็นอย่างมาก
อย่างไรก็ตาม บริษัทได้มีประสบการณ์ในการบริหารที่ยาวนาน และมีความชำนาญในธุรกิจเป็นอย่างดี
นอกจากนั้นบริษัทยังมีการสำรวจและเก็บข้อมูลเกี่ยวกับราคาทรัพย์สินดังกล่าวในตลาดอย่างสม่ำเสมอเพื่อนำมาวิเคราะห์ทำให้สามารถบริหารรถที่หมดอายุสัญญาให้เช่าที่มีอยู่ได้อย่างมีประสิทธิภาพ

2.3 ความเสี่ยงในเรื่องอัตราดอกเบี้ย

เนื่องจากบริษัทกำหนดค่าเช่าในอัตราคงที่ตลอดอายุสัญญาเช่า ทำให้มีรายได้ที่คงที่
ในขณะที่ต้นทุนในการดำเนินงาน ขึ้นอยู่กับอัตราดอกเบี้ยเงินกู้ยืม ซึ่งมีทั้งอัตราดอกเบี้ยคงที่
และอัตราดอกเบี้ยลอยตัว โดยจะขึ้นลงตามอัตราดอกเบี้ยในท้องตลาด
จึงมีความเสี่ยงจากส่วนต่างของรายได้รับ และดอกเบี้ยจ่าย
บริษัทจึงบริหารความเสี่ยงนี้โดยการจัดหาแหล่งที่มาของเงินส่วนหนึ่งที่มีอัตราดอกเบี้ยคงที่
ในระยะเวลาที่สอดคล้องกับอายุสัญญาเช่า เพื่อเป็นการลดผลกระทบของอัตราดอกเบี้ย
โดยรักษาส่วนต่างของอัตราดอกเบี้ยกับรายได้ค่าเช่าให้อยู่ในระดับที่มีกำไรสม่ำเสมอ

2.4 ความเสี่ยงจากการดำเนินงาน

เนื่องจากรายได้ค่าเช่าเป็นรายได้หลักของบริษัท
ดังนั้นความสามารถในการชำระค่าเช่าของผู้เช่าจึงเป็นปัจจัยที่สำคัญ
การให้บริการสัญญาเช่ารถยนต์ระยะยาว บริษัทมีโอกาสที่จะไม่สามารถเรียกเก็บค่าเช่า
และเรียกรถยนต์คืนได้ หากไม่ระมัดระวังในการคัดเลือกลูกค้า
หรือขาดระบบการติดตามเร่งรัดหนี้สินที่มีประสิทธิภาพ รวมถึงการขาดระบบควบคุมภายในที่ดี

บริษัทได้ตระหนักถึงปัญหาดังกล่าว จึงดำเนินธุรกิจด้วยความระมัดระวัง
เริ่มตั้งแต่การพิจารณาคัดเลือกลูกค้าโดยพิจารณาจากความน่าเชื่อถือของลูกค้า
จากผลประกอบการและฐานะทางการเงินในอดีตจนถึงปัจจุบัน
จัดระบบการควบคุมและติดตามการชำระค่าเช่าของลูกค้าอย่างรัดกุม
และมีนโยบายเรียกเก็บเงินประกันการเช่าจำนวน 2 เดือน
รวมถึงการเข้าเยี่ยมเยียนลูกค้าอย่างสม่ำเสมอเพื่อทราบสถานะที่เป็นปัจจุบัน

2.5 ความเสี่ยงจากสภาพคล่องทางการเงิน

บริษัทอาจมีความเสี่ยงทางด้านสภาพคล่องทางการเงิน
เนื่องจากบริษัทมีแหล่งเงินทุนส่วนหนึ่งที่มีภาระต้องชำระคืนทั้งเงินกู้ยืมตามสัญญาเช่าซื้อ
และเงินกู้ยืมจากสถาบันการเงิน บริษัทจึงให้ความสำคัญกับการบริหารการจัดเก็บค่าเช่ารับ
และการขายรถยนต์ที่หมดสัญญาเช่าให้มีประสิทธิภาพให้สอดคล้องกับกำหนดการชำระหนี้
เพื่อบริหารสภาพคล่องทางการเงินของบริษัท
โดยอาศัยการจัดการให้มีการกู้ยืมในรูปแบบของเงินกู้ระยะยาวจากสถาบันการเงิน
ทั้งนี้เพื่อให้สอดคล้องกับค่าเช่าที่จะได้รับในอนาคต นอกจากนี้
บริษัทยังมีวงเงินกู้ระยะสั้นกับสถาบันการเงินหลายแห่งเพื่อรองรับในกรณีฉุกเฉินด้วย